Seun (14) sterf: ‘Hy het 100% gelewe’Kaydo Venter (Foto: HTS Middelburg/Facebook) “Dit voel soos winter in die middel van Desember.” Só skryf Hoër Tegniese Skool (HTS) Middelburg in Mpumalanga ná die skielike dood van ŉ gr. 8 -leerder kort voor Kersfees. Die 14-jarige Kaydo Venter is vandeesweek in ŉ motorfietsongeluk oorlede. Die skool het nie enige inligting oor die motorfietsongeluk bekend gemaak nie en kon nie Dinsdag om kommentaar bereik word nie. Die skool het wel in ŉ inskrywing op sosiale media gesê jong Kaydo was baie gewild onder sy maats en het die lewe voluit aangepak. “Jy het die murg uit die lewe gehaal Kaydo. Jy het 100% gelewe! Kaydo Venter (Foto: HTS Middelburg/Facebook) “Ons sal vir Kaydo onthou as die seun met die wakker oë, ŉ seun met ŉ lus vir die lewe wat vir geen uitdaging teruggedeins het nie. Iemand vir wie ‘ek kan nie’ nié ŉ opsie was nie. “Hy was die motiveerder onder sy mede-Rooikallers [rugbyspanmaats], die gom wat die span aangevoer het tot groter hoogtes. Hy was gewild en geliefd onder sy maats met ŉ lus vir die lewe. “Kaydo was ŉ volbloed Rooie, ŉ lojale skolier wat ons mooi skool met trots verteenwoordig het! Jou plek sal leeg wees: op die rugbyveld, in die klas, by opening in die oggend… maar die meeste in ons harte! Ons sal jou mooi herinneringe in ons harte koester!” Kaydo se dood volg net meer as ŉ week ná die dood van ŉ matriekleerling aan HTS Middelburg. Lynn Shanker is op 10 Desember dood nadat sy ’n hartoperasie ondergaan het.